***Suvestinė redakcija nuo 2012-08-01 iki 2013-08-31***

*Nutarimas paskelbtas: Žin. 2001, Nr. , i. k. 1011100NUTA00000069*

***TAR pastaba.*** *LRV 2012-07-18 nutarimas Nr. 884 taikomas apskaičiuojant, kokio dydžio užmokestį mokėti už antrinės teisinės pagalbos teikimą pagal sprendimus teikti antrinę teisinę pagalbą, priimtus po šio nutarimo įsigaliojimo. Apskaičiuojant, kokio dydžio užmokestį mokėti už antrinės teisinės pagalbos teikimą pagal sprendimus teikti antrinę teisinę pagalbą, priimtus iki šio nutarimo įsigaliojimo, pagrindu imama sprendimo dėl antrinės teisinės pagalbos priėmimo momentu galiojusi Lietuvos Respublikos Vyriausybės patvirtinta minimali mėnesinė alga.*

*Lietuvos Respublikos Vyriausybė, Nutarimas*

*Nr. ,
2012-07-18,
Žin., 2012, Nr.
88-4577 (2012-07-24), i. k. 1121100NUTA00000884*

*Dėl Lietuvos Respublikos Vyriausybės 2001 m. sausio 22 d. nutarimo Nr. 69 "Dėl Advokatams už antrinės teisinės pagalbos teikimą ir koordinavimą mokamo užmokesčio dydžių ir mokėjimo taisyklių patvirtinimo" pakeitimo*

***Nauja redakcija nuo 2005-05-01:***

*Nr. ,
2005-04-27,
Žin. 2005,
Nr.
54-1857 (2005-04-28), i. k. 1051100NUTA00000469*

**LIETUVOS RESPUBLIKOS VYRIAUSYBĖ**

**NUTARIMAS**

**DĖL ADVOKATAMS UŽ ANTRINĖS TEISINĖS PAGALBOS TEIKIMĄ IR KOORDINAVIMĄ MOKAMO UŽMOKESČIO DYDŽIŲ IR MOKĖJIMO TAISYKLIŲ PATVIRTINIMO**

2001 m. sausio 22 d. Nr. 69

Vilnius

Vadovaudamasi Lietuvos Respublikos valstybės garantuojamos teisinės pagalbos įstatymo (Žin., 2000, Nr. [30-827](https://www.e-tar.lt/portal/lt/legalAct/TAR.EAA93A47BAA1); 2005, Nr. [18-572](https://www.e-tar.lt/portal/lt/legalAct/TAR.C76F84D85C53)) 6 straipsnio 1 punktu ir 17 straipsnio 5 dalimi, Lietuvos Respublikos Vyriausybė nutaria:

Patvirtinti Advokatams už antrinės teisinės pagalbos teikimą ir koordinavimą mokamo užmokesčio dydžius ir mokėjimo taisykles (pridedama).

Ministras Pirmininkas Rolandas Paksas

Teisingumo ministras Gintautas Bartkus

PATVIRTINTA

Lietuvos Respublikos Vyriausybės

2001 m. sausio 22 d. nutarimu Nr. 69

(Lietuvos Respublikos Vyriausybės

2012 m. liepos 18 d. nutarimo Nr. 884

redakcija)

**advokatams už antrinės teisinės pagalbos teikimą ir koordinavimą mokamo užmokesčio dydžiai ir mokėjimo taisyklės**

**I. BENDROSIOS NUOSTATOS**

1. Advokatams už antrinės teisinės pagalbos teikimą ir koordinavimą mokamo užmokesčio dydžiai ir mokėjimo taisyklės (toliau – Taisyklės) nustato advokatams, kurie nuolat teikia antrinę teisinę pagalbą, advokatams, kurie prireikus teikia antrinę teisinę pagalbą (toliau – advokatai), ir advokatams, kurie koordinuoja antrinės teisinės pagalbos teikimą baudžiamosiose bylose (toliau – koordinatoriai), mokamo užmokesčio dydžius ir mokėjimo tvarką.

2.Taisyklėse nurodyti užmokesčio dydžiai nedidinami pridėtinės vertės mokesčio suma, jeigu advokatai įsiregistruoja pridėtinės vertės mokesčio mokėtojais.

3. Taisyklėse vartojamos sąvokos paaiškintos Lietuvos Respublikos valstybės garantuojamos teisinės pagalbos įstatyme (Žin., 2000, Nr. [30-827](https://www.e-tar.lt/portal/lt/legalAct/TAR.EAA93A47BAA1); 2005, Nr. [18-572](https://www.e-tar.lt/portal/lt/legalAct/TAR.C76F84D85C53)).

**II. ADVOKATAMS, KURIE NUOLAT TEIKIA ANTRINĘ TEISINĘ PAGALBĄ, MOKAMO UŽMOKESČIO DYDŽIAI**

4. Advokatams, kurie nuolat teikia antrinę teisinę pagalbą, kiekvieną mėnesį už antrinės teisinės pagalbos teikimą mokami 6 544 litai, išskyrus antrinės teisinės pagalbos teikimo sutartyse nustatytus laikotarpius, kuriuos antrinė teisinė pagalba nebuvo teikiama. Advokatams, kurie nuolat teikia antrinę teisinę pagalbą, už budėjimą ne darbo dienomis ir Lietuvos Respublikos valstybės garantuojamos teisinės pagalbos įstatymo 11 straipsnio 9 dalyje nurodytos išvados (toliau – išvada)teikimą papildomas užmokestis nemokamas. Jeigu advokatas nevykdo Lietuvos Respublikos valstybės garantuojamos teisinės pagalbos įstatymo 23 straipsnio 2 dalyje nustatytos pareigos, valstybės garantuojamos teisinės pagalbos tarnyba (toliau – tarnyba) gali priimti sprendimą sumažinti jam užmokestį nuo 10 iki 30 procentų arba jo nemokėti. Advokatams, kurie nuolat teikia antrinę teisinę pagalbą, tarnybos apmoka Taisyklių 30punkte nurodytas išlaidas, susijusias su antrinės teisinės pagalbos teikimu. Apskaičiuojant antrinės teisinės pagalbos išlaidas, kai teisės aktų nustatyta tvarka šios išlaidos turi būti grąžinamos ar išieškomos į Lietuvos Respublikos valstybės biudžetą, advokato, kuris nuolat teikia antrinę teisinę pagalbą, vienos profesinio darbo valandos užmokesčio dydis prilyginamas 40 litų.

**III. ADVOKATAMS, KURIE PRIREIKUS TEIKIA ANTRINĘ TEISINĘ PAGALBĄ, MOKAMO UŽMOKESČIO DYDŽIAI**

5. Advokatams, kurie prireikus teikia antrinę teisinę pagalbą, užmokestis mokamas pagal Taisyklėse nustatytus dydžius už antrinės teisinės pagalbos teikimą vienoje bylos stadijoje arba antrinės teisinės pagalbos teikimą atskiruose procesiniuose veiksmuose, jeigu šie procesiniai veiksmai nurodyti Taisyklėse, ir už išvados teikimą.

6. Taisyklėse vienos advokato profesinio darbo valandos užmokesčio dydis prilyginamas 40 litų.

7. Jeigu laikas, advokato faktiškai sugaištas antrinei teisinei pagalbai teikti, pusantro karto viršija Taisyklėse nustatytą bylos stadijai (procesiniam veiksmui) laiką, advokatas turi teisę kreiptis į tarnybą su prašymu priimti sprendimą dėl papildomo užmokesčio. Prašymą skirti papildomą užmokestį advokatas turi pagrįsti. Tarnyba, išnagrinėjusi advokato prašymą, gali priimti sprendimą dėl papildomo užmokesčio skyrimo. Už kiekvieną papildomą suteiktosantrinės teisinės pagalbos valandą advokatui skiriamas papildomas 40 litų užmokestis. Papildomas užmokestis bylos stadijoje negali viršyti 3 200 litų.

8. Kai advokatas vienoje byloje teikia antrinę teisinę pagalbą dviem arba trims asmenims, Taisyklėse nurodyti dydžiai didinami 50 procentų. Kai advokatas vienoje byloje teikia antrinę teisinę pagalbą ne mažiau kaip keturiems asmenims, Taisyklėse nurodyti dydžiai didinami 100 procentų.

9. Jeigu nustatomi antrinės teisinės pagalbos neteikimo ar nutraukimo pagrindai, advokatui sumokama 160 litų tais atvejais, kai advokato faktiškai sugaištas laikas – ne daugiau kaip 6 profesinio darbo valandos, ir 320 litų tais atvejais, kai advokato teisinės pagalbos teikimo faktiškai sugaištas laikas – daugiau kaip 6 profesinio darbo valandos.

10. Advokatui mokama už faktiškai sugaištą laiką, neviršijant Taisyklėse nustatytų dydžių, kai:

10.1. advokato antrinei teisinei pagalbai teikti faktiškai sugaištas laikas mažesnis nei pusė Taisyklėse bylos stadijai (procesiniam veiksmui) nustatyto laiko;

10.2. ginamasis ar atstovaujamasis atsisako gynėjo ar atstovo;

10.3. ikiteisminis tyrimas arba baudžiamoji byla nutraukiami, išskyrus Taisyklių 23 punkte nustatytą atvejį;

10.4. civilinė arba administracinė byla nutraukiama arba pareiškimą, skundą (prašymą) teismas palieka nenagrinėtus.

11. Jeigu advokatas nevykdo Lietuvos Respublikos valstybės garantuojamos teisinės pagalbos įstatymo 23 straipsnio 2 dalyje nustatytos pareigos, jam mokama 50 procentų Taisyklėse nustatytų dydžių arba užmokestis už antrinės teisinės pagalbos teikimą nemokamas.

12. Baudžiamosiose bylose už antrinės teisinės pagalbos teikimą mokama atsižvelgiant į Lietuvos Respublikos baudžiamajame kodekse (Žin., 2000, Nr. [89-2741](https://www.e-tar.lt/portal/lt/legalAct/TAR.2B866DFF7D43)) numatytą nusikalstamos veikos pavojingumą ir kaltės formą, taip pat už šiuos procesinius veiksmus:

12.1. tyčiniai labai sunkūs ir tyčiniai sunkūs nusikaltimai – 1 240 litų (31 valanda):

12.1.1. ikiteisminis tyrimas – 280 litų (7 valandos);

12.1.2. bylos procesas pirmosios instancijos teisme ir apeliacinio skundo parengimas – 480 litų (12 valandų):

12.1.2.1. bylos procesas pirmosios instancijos teisme – 320 litų (8 valandos);

12.1.2.2. apeliacinio skundo parengimas – 160 litų (4 valandos);

12.1.3. gynyba apeliacinės instancijos teisme – 200 litų (5 valandos);

12.1.4. kasacinio skundo parengimas ir atstovavimas kasacinės instancijos teisme – 280 litų (7 valandos):

12.1.4.1. kasacinio skundo parengimas – 160 litų (4 valandos);

12.1.4.2. atstovavimas kasacinės instancijos teisme – 120 litų (3 valandos);

12.2. tyčiniai apysunkiai ir tyčiniai nesunkūs nusikaltimai – 960 litų (24 valandos):

12.2.1. ikiteisminis tyrimas – 200 litų (5 valandos);

12.2.2. bylos procesas pirmosios instancijos teisme ir apeliacinio skundo parengimas – 400 litų (10 valandų):

12.2.2.1. bylos procesas pirmosios instancijos teisme – 280 litų (7 valandos);

12.2.2.2. apeliacinio skundo parengimas – 120 litų (3 valandos);

12.2.3. gynyba apeliacinės instancijos teisme – 120 litų (3 valandos);

12.2.4. kasacinio skundo parengimas ir atstovavimas kasacinės instancijos teisme – 200 litų (5 valandos):

12.2.4.1. kasacinio skundo parengimas – 120 litų (3 valandos);

12.2.4.2. atstovavimas kasacinės instancijos teisme – 80 litų (2 valandos);

12.3. neatsargūs nusikaltimai ir baudžiamieji nusižengimai – 640 litų (16 valandų):

12.3.1. ikiteisminis tyrimas – 160 litų (4 valandos);

12.3.2. bylos procesas pirmosios instancijos teisme ir apeliacinio skundo parengimas – 240 litų (6 valandos):

12.3.2.1. bylos procesas pirmosios instancijos teisme – 160 litų (4 valandos);

12.3.2.2. apeliacinio skundo parengimas – 80 litų (2 valandos);

12.3.3. gynyba apeliacinės instancijos teisme – 80 litų (2 valandos);

12.3.4. kasacinio skundo parengimas ir atstovavimas kasacinės instancijos teisme – 160 litų (4 valandos):

12.3.4.1. kasacinio skundo parengimas – 80 litų (2 valandos);

12.3.4.2. atstovavimas kasacinės instancijos teisme – 80 litų (2 valandos);

12.4. atstovavimas nukentėjusiojo, civilinio ieškovo interesams baudžiamojoje byloje – 640 litų (16 valandų):

12.4.1. civilinio ieškinio ir kitų procesinių dokumentų baudžiamojoje byloje rengimas – 160 litų (4 valandos);

12.4.2. atstovavimas ikiteisminiame tyrime – 80 litų (2 valandos);

12.4.3. atstovavimas pirmosios instancijos teisme ir apeliacinio skundo parengimas – 160 litų (4 valandos):

12.4.3.1. atstovavimas pirmosios instancijos teisme – 80 litų (2 valandos);

12.4.3.2. apeliacinio skundo parengimas – 80 litų (2 valandos);

12.4.4. atstovavimas apeliacinės instancijos teisme – 80 litų (2 valandos);

12.4.5. kasacinio skundo parengimas ir atstovavimas kasacinės instancijos teisme – 160 litų (4 valandos):

12.4.5.1. kasacinio skundo parengimas – 120 litų (3 valandos);

12.4.5.2. atstovavimas kasacinės instancijos teisme – 40 litų (1 valanda);

12.5. privataus kaltinimo bylos – 400 litų (10 valandų):

12.5.1. skundo (pareiškimo) parengimas – 160 litų (4 valandos);

12.5.2. atstovavimas pirmosios instancijos teisme – 80 litų (2 valandos);

12.5.3. apeliacinio skundo parengimas – 80 litų (2 valandos);

12.5.4. atstovavimas apeliacinės instancijos teisme – 80 litų (2 valandos);

12.6. baudžiamosios bylos atnaujinimas – 160 litų (4 valandos);

12.7. sprendžiant su nuosprendžio vykdymu susijusius klausimus, už kiekvieną tokį klausimą – 80 litų (2 valandos);

12.8. budėjimas ne darbo dieną, jeigu budėdamas advokatas neteikė antrinės teisinės pagalbos, – 40 litų.

13. Už operatyvinės veiklos subjektų veiksmų apskundimą mokama 240 litų (6 valandos).

14. Už antrinę teisinę pagalbą sprendžiant teismo įpareigojimų pagal Lietuvos Respublikos organizuoto nusikalstamumo užkardymo įstatymą (Žin., 1997, Nr. [69-1731](https://www.e-tar.lt/portal/lt/legalAct/TAR.67E8ECAA4910); 2001, Nr. 60-2138) skyrimo klausimą ir sprendimo, kuriuo paskirti teismo įpareigojimai, apskundimą mokama 160 litų (4 valandos).

15. Už antrinę teisinę pagalbą sprendžiant asmens išdavimo iš Lietuvos Respublikos (ekstradicijos) arba perdavimo Tarptautiniam baudžiamajam teismui ar pagal Europos arešto orderį klausimą mokama 240 litų (6 valandos).

16. Už antrinę teisinę pagalbą vykdant užsienio valstybių įstaigų ir tarptautinių organizacijų prašymus atlikti proceso veiksmus pagal Lietuvos Respublikos baudžiamojo proceso kodekso (Žin., 2002, Nr. [37-1341](https://www.e-tar.lt/portal/lt/legalAct/TAR.EC588C321777)) 67 straipsnį mokama 80 litų (2 valandos).

17. Už antrinę teisinę pagalbą teisme sprendžiant priverčiamųjų medicinos priemonių taikymo klausimą mokama 80 litų (2 valandos).

18. Už antrinę teisinę pagalbą baudžiamosiose bylose, nagrinėjamose pagreitinto proceso tvarka, mokama 80 litų (2 valandos).

19. Jeigu padarytos kelios nusikalstamos veikos, advokatui mokama tik už pavojingiausią nusikalstamą veiką.

20. Jeigu nusikalstama veika perkvalifikuojama, advokatui mokama pagal proceso stadijos pradžioje buvusią nusikalstamos veikos kvalifikaciją, išskyrus Taisyklių 21 punkte nurodytus atvejus. Kitoje proceso stadijoje mokama pagal naują nusikalstamos veikos kvalifikaciją.

21. Jeigu nusikalstamos veikos kvalifikacija žymiai pasikeičia, tarnyba priima sprendimą, pagal kurią nusikalstamos veikos kvalifikaciją skaičiuojamas advokato užmokesčio dydis. Priimant sprendimą, atsižvelgiama į tai, kaip nusikalstama veika kvalifikuota didesnę proceso stadijos dalį, kokius veiksmus atliko advokatas, ir kitas svarbias aplinkybes. Žymiu nusikalstamos veikos kvalifikacijos pasikeitimu laikomi atvejai, kai:

21.1. baudžiamasis nusižengimas ar neatsargus nusikaltimas perkvalifikuojamas į labai sunkų, sunkų ar apysunkį nusikaltimą ir atvirkščiai;

21.2. nesunkus nusikaltimas perkvalifikuojamas į labai sunkų ar sunkų nusikaltimą ir atvirkščiai;

21.3. apysunkis nusikaltimas perkvalifikuojamas į labai sunkų nusikaltimą ir atvirkščiai.

22. Jeigu ginamasis yra suimtas, Taisyklėse nustatyti dydžiai didinami 10 procentų.

23. Nutraukus baudžiamąją bylą teismo nuosprendžiu, advokatui mokamas už visą bylos stadiją, kurioje byla nutraukta, nustatytas užmokestis.

24. Civilinėse bylose už antrinės teisinės pagalbos teikimą mokama atsižvelgiant į Lietuvos Respublikos civilinio proceso kodekse (Žin., 2002, Nr. [36-1340](https://www.e-tar.lt/portal/lt/legalAct/TAR.2E7C18F61454)) numatytą bylų kategoriją ir teiseną, taip pat už šiuos procesinius veiksmus:

24.1. taikus ginčo išsprendimas nesikreipiant dėl ginčo į teismą – 320 litų (8 valandos);

24.2. privalomas išankstinis ginčo sprendimas ne teisme – 320 litų (8 valandos);

24.3. procesas pirmosios instancijos teisme ir apeliacinio skundo (atskirojo skundo) parengimas:

24.3.1. ypatingoji teisena:

24.3.1.1. bylos dėl teismo leidimų išdavimo ar faktų patvirtinimo ir kitos bylos, kurios pagal įstatymus nagrinėjamos supaprastinto proceso tvarka, – 80 litų (2 valandos);

24.3.1.2. kitos ypatingosios teisenos bylos – 400 litų (10 valandų);

24.3.2. bylos dėl teismo įsakymų išdavimo – 80 litų (2 valandos);

24.3.3. dokumentinio proceso bylos *–* 280 litų (7 valandos);

24.3.4. santuokos nutraukimo bylos, kuriose nėra ginčo, – 240 litų (6 valandos);

24.3.5. pareiškimo dėl sprendimo už akių peržiūrėjimo parengimas – 80 litų (2 valandos);

24.3.6. kitos ginčo teisena nagrinėjamos bylos – 600 litų (15 valandų):

24.3.6.1. dalyvaujančių byloje asmenų procesinių dokumentų pirmosios instancijos teismui parengimas – 240 litų (6 valandos);

24.3.6.2. atstovavimas pirmosios instancijos teisme – 160 litų (4 valandos);

24.3.6.3. apeliacinio skundo parengimas – 200 litų (5 valandos);

24.4. atstovavimas apeliacinės instancijos teisme – 240 litų (6 valandos);

24.5. kasacinio skundo parengimas ir atstovavimas kasacinės instancijos teisme – 320 litų (8 valandos):

24.5.1. kasacinio skundo parengimas – 240 litų (6 valandos);

24.5.2. atstovavimas kasacinės instancijos teisme – 80 litų (2 valandos);

24.6. proceso atnaujinimas – 240 litų (6 valandos);

24.7. vykdymo procesas – 240 litų (6 valandos);

24.8. kiti prašymai (prašymas išaiškinti teismo sprendimą ir panašiai) – 120 litų (3 valandos).

25. Jeigu civilinėje byloje ginčo teisenoje pirmojoje instancijoje iki teismo sprendimo priėmimo (dokumentiniame procese – iki teismo sprendimo priėmimo po to, kai atsakovas pareiškia prieštaravimus) sudaroma taikos sutartis arba kitais būdais ginčas baigiasi taikiai, Taisyklėse nurodyti užmokesčių už tą bylos stadiją (procesinį veiksmą) dydžiai didinami 20 procentų, išskyrus Taisyklių 26 punkte nurodytą atvejį.

26. Jeigu civilinėje byloje ginčo teisenoje atsakovas pripažįsta ieškovo reikalavimus ir advokatas nepateikia tarnybai įrodymų, kad ėmėsi veiksmų ginčą išspręsti taikiai prieš kreipiantis į teismą, už tokią bylą užmokestis advokatui nemokamas.

27. Jeigu ieškinyje, pareiškime, prašyme ar skunde pareiškiamas daugiau nei vienas savarankiškas reikalavimas, kuris savo objektu skiriasi nuo kito ieškinyje, pareiškime, prašyme ar skunde pareikšto reikalavimo ir dėl to teisme gali būti nagrinėjamas savarankiškai, už kiekvieną papildomą reikalavimą Taisyklėse nurodyti užmokesčio dydžiai didinami 20 procentų.

28. Administracinėse bylose už antrinės teisinės pagalbos teikimą mokama atsižvelgiant į Lietuvos Respublikos administracinių teisės pažeidimų kodekso (Žin., 1985, Nr. 1-1) IV skyriuje ir Lietuvos Respublikos administracinių bylų teisenos įstatyme (Žin., 1999, Nr. [13-308](https://www.e-tar.lt/portal/lt/legalAct/TAR.67B5099C5848); 2000, Nr. [85-2566](https://www.e-tar.lt/portal/lt/legalAct/TAR.78FAC7B20AD8)) numatytas bylų teisenas ir procesinius veiksmus:

28.1. administracinės bylos dėl ginčų, kylančių iš administracinių teisinių santykių, – 1 040 litų (26 valandos):

28.1.1. išankstinis ginčų nagrinėjimas ne teismo tvarka – 240 litų (6 valandos);

28.1.2. administracinių bylų nagrinėjimas pirmosios instancijos teisme ir apeliacinio skundo parengimas – 320 litų (8 valandos):

28.1.2.1. procesinių dokumentų parengimas pirmosios instancijos teismui – 160 litų (4 valandos);

28.1.2.2. atstovavimas pirmosios instancijos teisme – 80 litų (2 valandos);

28.1.2.3. apeliacinio skundo parengimas – 80 litų (2 valandos);

28.1.3. atstovavimas apeliacinės instancijos teisme – 120 litų (3 valandos);

28.1.4. atskirojo skundo parengimas – 40 litų (1 valanda);

28.1.5. proceso atnaujinimas – 80 litų (2 valandos);

28.1.6. vykdymo procesas – 240 litų (6 valandos);

28.2. administracinių teisės pažeidimų bylos:

28.2.1. administracinių teisės pažeidimų bylų nagrinėjimas ne teisme ir skundo dėl nutarimo administracinio teisės pažeidimo byloje parengimas – 200 litų (5 valandos):

28.2.1.1. administracinių teisės pažeidimų bylų nagrinėjimas ne teisme – 120 litų (3 valandos);

28.2.1.2. skundo dėl nutarimo administracinio teisės pažeidimo byloje parengimas – 80 litų (2 valandos);

28.2.2. administracinio teisės pažeidimo bylos nagrinėjimas pirmosios instancijos teisme ir skundo dėl teismų nutarimų (nutarčių), priimtų nagrinėjant administracinių teisės pažeidimų bylas pirmąja instancija, parengimas – 160 litų (4 valandos):

28.2.2.1. administracinio teisės pažeidimo bylos nagrinėjimas pirmosios instancijos teisme – 120 litų (3 valandos);

28.2.2.2. skundo dėl teismų nutarimų (nutarčių), priimtų nagrinėjant administracinių teisės pažeidimų bylas pirmąja instancija, parengimas – 40 litų (1 valanda);

28.2.3. atstovavimas apeliacinės instancijos teisme – 80 litų (2 valandos);

28.2.4. vykdymo procesas – 240 litų (6 valandos).

29. Už pareiškimų Europos Žmogaus Teisių Teismui arba kitoms tarptautinėms institucijoms, įgaliotoms nagrinėti asmens pareiškimus, parengimą mokama 160 litų (4 valandos).

30. Advokatams Taisyklėse nurodyti užmokesčio dydžiai gali būti didinami išlaidų, susijusių su antrinės teisinės pagalbos teikimu, suma tik po to, kai pateikiami šias išlaidas patvirtinantys dokumentai. Išlaidas, susijusias su antrinės teisinės pagalbos teikimu, sudaro:

30.1. kelionės (taip pat ir grįžimo) visų rūšių transporto priemonėmis, išskyrus taksi, transporto išlaidos, jeigu advokatas turi vykti į kitą Lietuvos Respublikos gyvenamąją vietovę teikti antrinės teisinės pagalbos; jeigu vykstama taksi, apmokama vidutinė kelionės maršrutiniu autobusu kaina; jeigu buvo važiuojama išsinuomota ar pagal panaudos sutartį perduota transporto priemone arba advokato transporto priemone, apmokama pagal kelionės atstumą ir tarnybos patvirtintas degalų sunaudojimo normas (degalų sunaudojimo normas 100 kilometrų);

30.2. įrodymų rinkimo (dokumentų kopijavimo, įforminimo, vertimo ar ekspertų paslaugų ir panašiai) išlaidos.

31. Už išvados teikimą mokama 120 litų (3 valandos).

**IV. UŽMOKESČIO ADVOKATAMS UŽ ANTRINĖS TEISINĖS PAGALBOS TEIKIMĄ MOKĖJIMAS**

32. Advokatai, kurie nuolat teikia antrinę teisinę pagalbą, kas mėnesį teikia tarnybai teikiamos (suteiktos) antrinės teisinės pagalbos ataskaitas antrinės teisinės pagalbos teikimo sutartyse nustatyta tvarka. Taisyklių 4 punkte nurodytas užmokestis jiems išmokamas ne vėliau kaip per 15 dienų nuo ataskaitų pateikimo tarnybai.

33. Advokatai, kurie prireikus teikia antrinę teisinę pagalbą, pateikia tarnybai, priėmusiai sprendimą dėl antrinės teisinės pagalbos teikimo, prašymą išmokėti užmokestį už suteiktą antrinę teisinę pagalbą (toliau – prašymas), dokumentus, patvirtinančius antrinės teisinės pagalbos suteikimą (procesinius dokumentus, teismo sprendimus ir panašiai) ir patirtas Taisyklių 30 punkte nurodytas išlaidas, ne vėliau kaip per 6 mėnesius nuo bylos stadijos (procesinio veiksmo), kurioje suteikta antrinė teisinė pagalba, pabaigos. Jeigu advokatas dokumentų, patvirtinančių antrinės teisinės pagalbos suteikimą, pateikti negali, antrinės teisinės pagalbos teikimą gali patvirtinti antrinę teisinę pagalbą gavęs asmuo, ikiteisminio tyrimo pareigūnas, prokuroras ar teisėjas. Prašymo formą tvirtina teisingumo ministras. Prašymą advokatas gali atsiųsti paštu. Prašyme turi būti nurodytas sprendimas, kurio pagrindu buvo teikiama antrinė teisinė pagalba, aprašyta advokato suteikta antrinė teisinė pagalba ir nurodytas faktiškai jai teikti sugaištas laikas. Sprendimą dėl užmokesčio už suteiktą antrinę teisinę pagalbą išmokėjimo tarnyba priima ne vėliau kaip per 7 darbo dienas nuo šiame punkte nurodytų dokumentų gavimo. Užmokestis išmokamas ne vėliau kaip per mėnesį nuo sprendimo priėmimo.

34. Jeigu bylos stadija arba procesinis veiksmas, už kuriuos advokatams mokamo užmokesčio dydžiai nustatyti Taisyklėse, trunka daugiau kaip 3 mėnesius, advokatui, kuris prireikus teikia antrinę teisinę pagalbą, jo prašymu išmokamas 30 procentų Taisyklėse nustatyto dydžio išankstinis užmokestis už tą bylos stadiją arba procesinį veiksmą.

35. Užmokestis advokatams už suteiktą antrinę teisinę pagalbą pervedamas į advokato nurodytą sąskaitą banke.

36. Jeigu bylos stadijoje (procesiniame veiksme) tam pačiam asmeniui antrinę teisinę pagalbą teikia ne vienas advokatas, Taisyklėse nustatytą užmokestį advokatai pasidalija tarpusavio susitarimu. Ginčai tarp advokatų sprendžiami įstatymų nustatyta tvarka.

37. Tarnybos sprendimai gali būti skundžiami Lietuvos Respublikos civilinio proceso kodekso nustatyta tvarka.

**V. UŽMOKESČIO MOKĖJIMAS KOORDINATORIAMS**

38. Koordinatoriams mokamas teisingumo ministro nustatyta tvarka sudarytoje sutartyje su tarnyba nurodyto dydžio užmokestis.

39. Užmokestis koordinatoriams pervedamas į jų nurodytą sąskaitą banke.

\_\_\_\_\_\_\_\_\_\_\_\_\_\_\_\_\_

*Priedo pakeitimai:*

*Nr. ,
2006-05-02,
Žin., 2006, Nr.
50-1817 (2006-05-06), i. k. 1061100NUTA00000396*

*Nr. ,
2012-07-18,
Žin., 2012, Nr.
88-4577 (2012-07-24), i. k. 1121100NUTA00000884*

**Pakeitimai:**

1.

 Lietuvos Respublikos Vyriausybė, Nutarimas

Nr. ,
2003-04-24,
Žin., 2003, Nr.
40-1831 (2003-04-30), i. k. 1031100NUTA00000512

Dėl Lietuvos Respublikos Vyriausybės 2001 m. sausio 22 d. nutarimo Nr. 69 "Dėl Advokato ir advokato padėjėjo, teikiančių valstybinę teisinę pagalbą, darbo apmokėjimo dydžių ir tvarkos patvirtinimo bei sutikimo vykdyti viešąjį pirkimą iš vienintelio šaltinio" pakeitimo

2.

 Lietuvos Respublikos Vyriausybė, Nutarimas

Nr. ,
2005-04-27,
Žin., 2005, Nr.
54-1857 (2005-04-28), i. k. 1051100NUTA00000469

Dėl Lietuvos Respublikos Vyriausybės 2001 m. sausio 22 d. nutarimo Nr. 69 "Dėl Advokato ir advokato padėjėjo, teikiančių valstybinę teisinę pagalbą, darbo apmokėjimo dydžių ir tvarkos patvirtinimo bei sutikimo vykdyti viešąjį pirkimą iš vienintelio šaltinio" pakeitimo

3.

 Lietuvos Respublikos Vyriausybė, Nutarimas

Nr. ,
2006-05-02,
Žin., 2006, Nr.
50-1817 (2006-05-06), i. k. 1061100NUTA00000396

Dėl Lietuvos Respublikos Vyriausybės 2001 m. sausio 22 d. nutarimo Nr. 69 "Dėl Advokatams už antrinės teisinės pagalbos teikimą ir koordinavimą mokamo užmokesčio dydžių ir mokėjimo taisyklių patvirtinimo" pakeitimo

4.

 Lietuvos Respublikos Vyriausybė, Nutarimas

Nr. ,
2008-12-30,
Žin., 2008, Nr.
150-6103 (2008-12-31), i. k. 1081100NUTA00001370

Dėl Lietuvos Respublikos Vyriausybės 2001 m. sausio 22 d. nutarimo Nr. 69 "Dėl Advokatams už antrinės teisinės pagalbos teikimą ir koordinavimą mokamo užmokesčio dydžių ir mokėjimo taisyklių patvirtinimo" pakeitimo

5.

 Lietuvos Respublikos Vyriausybė, Nutarimas

Nr. ,
2011-04-13,
Žin., 2011, Nr.
46-2183 (2011-04-16), i. k. 1111100NUTA00000437

Dėl Lietuvos Respublikos Vyriausybės 2001 m. sausio 22 d. nutarimo Nr. 69 "Dėl Advokatams už antrinės teisinės pagalbos teikimą ir koordinavimą mokamo užmokesčio dydžių ir mokėjimo taisyklių patvirtinimo" pakeitimo

6.

 Lietuvos Respublikos Vyriausybė, Nutarimas

Nr. ,
2012-07-18,
Žin., 2012, Nr.
88-4577 (2012-07-24), i. k. 1121100NUTA00000884

Dėl Lietuvos Respublikos Vyriausybės 2001 m. sausio 22 d. nutarimo Nr. 69 "Dėl Advokatams už antrinės teisinės pagalbos teikimą ir koordinavimą mokamo užmokesčio dydžių ir mokėjimo taisyklių patvirtinimo" pakeitimo